Selecţionerul naţionalei de fotbal a Belgiei, Domenico Tedesco, i-ar putea include pe veteranii Axel Witsel şi Toby Alderweireld în lotul pentru EURO 2024, scrie marţi site-ul radioteleviziunii RTBF, cu ceva mai mult de o lună înainte de startul turneului final unde "diavolii roşii" vor fi printre adversarii României.
UEFA a decis că echipele de la EURO 2024 pot avea loturi de 26 de jucători, astfel că unii fotbalişti, care erau văzuţi cu şanse mici sau chiar fără şanse de a fi convocaţi pentru turneul final, pot spera acum să fie prezenţi la această competiţie.
După decizia UEFA, Domenico Tedesco s-ar putea răzgândi în privinţa lui Axel Witsel, care este în continuare titular, la 35 de ani, în apărarea cu trei fundaşi a lui Atletico Madrid, sau în privinţa lui Toby Alderweireld, fundaşul, de aceeaşi vârstă, al lui Royal Antwerp, care în sezonul trecut a deschis uşa pentru revenirea sa la naţională.
RTBF ia în calcul o revenire surprinzătoare şi în compartimentul ofensiv: Dries Mertens, care, ajuns la 37 de ani, face un sezon foarte bun la Galatasaray Istanbul, pentru care a reuşit 8 goluri şi nu mai puţin de 17 pase decisive în 33 de meciuri de campionat.